Divina miseratione provisum est humane fragilitati, ut de terrenis et transitoriis celestia mercentur et sine fine mansura. Quod ego Willelmus, Aquitanorum princeps et dux, perpendens, enormitatemque meorum peccaminum sedula meditatione revolvens, ex his que michi divina munificentia largiri dignata est, dono Deo et sanctis ejus apostolis Petro et Paulo, ad locum Cluniacum, pro salute mea et Agnetis uxoris meæ, et filiorum meorum Willelmi et Oddonis, omniumque parentum et fidelium meorum, ut Dominus pro sua pietate, intercedentibus sanctis suis, concedat nobis veniam omnium delictorum, et annumerari dignetur in societate electorum suorum. Est autem moneta de Nivort quam dono et de mea potestate in Sancti Petri ditione ac monachorum Cluniensium transfundo, ea convenientia ut memoria mei in memorato loco et in omnibus appenditiis ejus perpetualiter teneatur. Si quis autem hanc donationem, sive ego, sive aliquis ex heredibus meis, vel successoribus, aut quelibet introducta persona, frustrari presumpserit, omnibus maledictionibus subjaceat, et cum diabolo et angelis ejus perpetuales inferni penas luat. Donatio autem ista firma et stabilis in eternum maneat. S. Willelmi, qui hanc donationem fecit. S. Agnetis, uxoris ejus. S. filiorum suprascripti principis, Willelmi videlicet et Oddonis.